text: Lægeerklæring er ikke nok til erstatning
  12 marts 2015 kl. 18.16
  For fire år siden fik Kim Frandsen en arbejdsskade, der gør, at han ikke kan arbejde i dag. Men selvom han har lægernes ord, så er Arbejdsskadestyrelsen ikke enig.
  Kim Frandsen var engang tømmer. I dag kan han ikke engang slå et søm i.
  - Det har jo ødelagt mit liv, siger han.
  I 2011 fik Kim Frandsen et alvorligt vrid i venstre arm og blev skadet. Arbejdsskadestyrelsen vurderede, at han ikke havde følger efter skaden. Og nu er Ankestyrelsen kommet frem til det samme resultat. De mener, at han havde en skade i hånden inden ulykken, og at den skade er skyld i smerten.
  - Det er jo et slag i hovedet at få sådan en besked, siger Kim Frandsen.
  Han har flere lægers ord på, at han ikke kan arbejde, men Arbejdsskadestyrelsen var ikke enig i den vurdering. De har afgjort, at han ikke skal have godtgørelse for varigt mén - en afgørelse, som de har truffet uden nogensinde at have mødt Kim Frandsen.
  Du kan høre Kim Frandsens historie og eksperternes holdning i aften kl. 19.30.
  